
Miért érdemes a korai magyar avantgárd festményeken felbukkanó szobrok problematikájával foglalkozni?

Dolgozatomban azt vizsgálom, hogy milyen különböző tényezők eredményezhették a szobrok gyakori előfordulását az 1906 és 1914 között készült magyar avantgárd festményeken. Egy olyan jelenségről van szó, amelyre bizonyos művészekkel kapcsolatban a szerzők már felhívták a figyelmet, azonban a probléma önálló kérdésként eddig sosem került tárgyalásra. Így tehát dolgozatomban a jelenséggel kapcsolatos általánosabb megfigyelések, reflexiók is helyet kapnak.
Nem csak a szobrok konkrét előfordulásai kerülnek említésre, hanem az a korban meghatározó művészeti diszkurzus is felvázolásra kerül, amely kedvezett a szobrok és egyáltalán a plasztikus formák festményeken való megjelenésének. Továbbá az avantgárd festészet kortárs szobrászattal való viszonya szempontjából is elemzésre kerül a festményeken felbukkanó szobrok problémája.
A téma eddigi érintetlensége miatt a szobrok előfordulásának minden tipikusnak nevezhető esete felvázolásra kerül, továbbá azt is, hogy milyen csoportokba oszthatók maguk a felbukkanó plasztikai alkotások. Számszerűsítve Perlrott Csaba Vilmos életművében tűnik föl a legtöbb szoborábrázolás. Ezek közül többről megállapítható, hogy modellje egy korábbi korban készült, a művészettörténeti kánonba tartozó híres szobrászati alkotás. A klasszikus, de némely esetben kevésbé híres szobrok beazonosításával, pedig lehetőség nyílt választásainak tipologikus szemszögből való vizsgálatára is. A magyar avantgárd egy kevésbé hangsúlyozott, ugyanakkor igen különleges vonására mutatnak rá a korábbi korok híres szobrairól készült gipszöntvényeinek felbukkanásai. Amelyek nemcsak Perlrott Csaba Vilmos, hanem Tihanyi Lajos, Bornemisza Géza, Kmetty János és Orbán Dezső életművében is előfordulnak. Ugyanis ezek a gipszöntvények hagyományosan az akadémiai rajzoktatásban kaptak nagy szerepet és ezért némiképp meglepő, hogy a magyar avantgárd művészek közül többen is visszanyúlnak ezekhez 1909-1912 körül. Az a mód pedig, ahogyan a gipszöntvényekhez viszonyultak rendkívül sokat árul el arról, hogy hogyan gondolkodtak a klasszikus művészettörténeti kánon alkotásairól.



